  Туспуктэм: vk.com (Светлана Болотникова) Наталия Сильвестрова Можгаын 3 номеро школаез быдэсак тупатъям бере усьтӥзы. Та дыре отын 733 пиналъёс дышетско. Со сярысь Удмуртиысь дышетонъя но тодосъя министр Светлана Болотникова «ВКонтакте» мерлыко вотэсысь бамаз ивортӥз. Юрт 1972-тӥ арын пуктэмын, со дырысен рос-прос выльдон ужъёс ӧз ортчытъялэ. 2023-тӥ арын «Модернизация школьных систем образования» программая школалэсь липетсэ, вань сӧзнэтъёссэ, выжъёссэ тупатъязы, пушсэ чебер каризы, спортзалэз выльдӥзы. Бӧлетъёсы выль техника, куать интерактивной доскаос басьтӥзы, психологлэсь но логопедлэсь висъетъёссэс радъязы. Учкон залэ интерактивной тӥрлык, куара но тыл сӧзнэтъёс пуктӥзы. Физикая, химияя но биологияя бӧлетъёсы лыдпусо лабораториос лэсьтӥзы. Кунсьӧр кылъёсты дышетонъя лингафонной бӧлет усьтӥзы. Школаын Нылпи кичӧлтонъя центр кылдытӥзы. Матысь дыре Можгаысь 6 номеро школаез тупатъяны кутскозы. Отын липетэз, сиськонниез, инженер сӧзнэтъёсты, шуныт но дыкужым сётон сӧзнэтъёсты выльдозы, укноосты воштозы, тылпу сярысь ивортон но юртэз терактъёслэсь утён сӧзнэтъёс пуктозы. Тодэ вайытом, та нуналъёсы Ижкарысь 63 номеро, Можгаысь 10 номеро, Яр ёросысь школаосты но Глазкарысь 8 номеро гимназиез быдэсак выльдэм бере усьтӥзы.  Тегъёс: школаос тупатъянужъёс Можга Удмуртия  